Senior Eskom-bestuurder geskors oor ‘korrupsie van miljoene’Argieffoto: GCIS Eskom het ŉ senior bestuurder verantwoordelik vir steenkoolverkryging tydelik geskors nadat bewyse van korrupsie van miljoene rande aan die lig gekom het. Dit volg nadat ŉ fluitjieblaser die kragvoorsiener van die beweerde korrupsie ingelig het en ŉ voorlopige ondersoek gedoen is. Eskom het hierna die spesiale ondersoekeenheid (SOE) genader om verdere ondersoek in te stel. Die SOE-ondersoek het aan die lig gebring dat die senior bestuurder in beheer is van ŉ bankrekening met ŉ balans van R12 miljoen. Daar is vasgestel dat van Eskom se steenkoolverskaffers geld in die betrokke rekening gedeponeer het. Die bankrekening is intussen gevries, hangende ŉ volledige ondersoek en strafregtelike aanklagte en vervolging. Die senior bestuurder is Vrydag voorlopig geskors, hangende ŉ tugproses. Volgens Eskom sal hy nie korrupsie en bedrog duld nie. Die kragvoorsiener het gesê hy sal alles in sy vermoë doen om korrupte elemente binne sy werksmag en verskaffers uit te wis. Talle ondersoeke is aan die gang rakende korrupsie by Eskom en van die sake is reeds in ŉ gevorderde stadium.